**Vyhlásenie**

**podľa čl. 23 ods. 3 písm. a)**

**Legislatívnych pravidiel vlády Slovenskej republiky**

Návrh zákona o obecnej polícii a o zmene a doplnení niektorých zákonov sa na rokovanie Hospodárskej a sociálnej rady Slovenskej republiky predkladá s rozpormi.

Zo subjektov uvedených v čl. 23 ods. 3 písm. a) prvom bode legislatívnych pravidiel vlády sa návrh zákona predkladá s rozporom s Ministerstvom práce, sociálnych vecí a rodiny Slovenskej republiky.

Z ostatných pripomienkujúcich subjektov [čl. 23 ods. 3 písm. a) druhý bod legislatívnych pravidiel vlády] sa návrh zákona predkladá s rozporom s Kanceláriou verejného ochrancu práv, Sociálnou poisťovňou, Združením miest a obcí Slovenska, Úniou miest Slovenska, hlavným mestom Slovenskej republiky Bratislavou a Združením náčelníkov obecných a mestských polícií Slovenska.

Ministerstvo práce, sociálnych vecí a rodiny Slovenskej republiky a Sociálna poisťovňa trvajú na vypustení všetkej pôsobnosti Sociálnej poisťovne vo veciach osobitného sociálneho poistenia príslušníkov obecnej polície.

Ministerstvo vnútra Slovenskej republiky má za to, že systémové nastavenie tohto osobitného sociálneho poistenia nie je vhodné meniť a v rámci návrhu zákona došlo k zapracovaniu niektorých konkrétnych výhrad, ktoré odstraňujú najvypuklejšie nedostatky súčasnej právnej úpravy.

Združenie miest a obcí Slovenska, Únia miest Slovenska, hlavné mesto Slovenskej republiky Bratislavou a Združenie náčelníkov obecných a mestských polícií Slovenska trvajú na

1. vypustení možnosti preskúšania odbornej spôsobilosti príslušníkov obecnej polície,
2. vypustení možnosti ukladať pokuty obciam za nedodržanie ustanovení zákona o rovnošate príslušníkov obecnej polície a o označení dopravných prostriedkoch obecnej polície,
3. doplnení vyrovnávania starobného dôchodku, predčasného starobného dôchodku a invalidného dôchodku do výšky príspevku za prácu v obecnej polícii, ak sú tieto dôchodky nižšie ako príspevok.

Ministerstvo vnútra Slovenskej republiky k tomu uvádza, že

1. preskúšanie odbornej spôsobilosti je štandardný právny inštitút, predovšetkým s preventívnym účinkom, ktorého zavedenie pri príslušníkov obecnej polície je s ohľadom na rozširovanie pôsobnosti obecnej polície žiaduce a ktorý je v právnom poriadku zaužívaný (preskúšanie odbornej spôsobilosti na úseku strelných zbraní a streliva či na úseku súkromných bezpečnostných služieb), pričom vo vzťahu k príslušníkom obecnej polície je možnosť nariadiť preskúšanie zavedená napr. aj v Českej republike,
2. sankcie za nedodržanie niektorých ustanovení zákona sú bežným legislatívnym nastavením (trichotomická štruktúra právnej normy),
3. s dorovnávaním dôchodkov zásadne nesúhlasia Ministerstvo práce, sociálnych vecí a rodiny Slovenskej republiky a Sociálna poisťovňa, pričom ich stanovisko Ministerstvo vnútra Slovenskej republiky ako predkladateľ návrhu zákona rešpektuje.

Kancelária verejného ochrancu práv trvá na

1. doplnení menoviek na rovnošate, resp. na doplnení povinnosti vyhotoviť audiovizuálny záznam pri výkone zákrokov a používaní donucovacích prostriedkov,
2. doplnení garancií pre predvedeného maloletého počas čakania na jeho odovzdanie,
3. doplnení záruk ochrany súkromia a nedotknuteľnosti obydlia pri oprávnení na vstup,
4. doplnení garancií pred excesívnym používaním donucovacích prostriedkov,
5. zavedení zákonnej povinnosti príslušníkov obecnej polície priebežne vyhodnocovať potrebu použitia donucovacích prostriedkov,
6. rozšírení osobitných obmedzení pri použití donucovacích prostriedkov aj na osoby mladšie ako 18 rokov.

Ministerstvo vnútra Slovenskej republiky k tomu uvádza, že

1. rovnošata príslušníka obecnej polície ani v súčasnosti neobsahuje menovku a nie je dôvod na jej zavádzanie a doterajšia i navrhovaná právna úprava umožňuje vyhotovovať audiovizuálne záznamy,
2. predvedenie maloletého sa ihneď oznamuje zákonnému zástupcovi, resp. inej oprávnenej osobe a po predvedení sa ihneď prepustí, takže nie je dôvod upravovať požadované náležitosti,
3. na ochranu základných práv pri vykonávaní zákrokov je potrebné dbať vo všeobecnosti a takéto výslovné garancie nie sú súčasťou ani obdobných oprávnení na vstup do podnikateľských či pracovných priestorov podľa osobitných predpisov,
4. – 5. používanie donucovacích oprávnení je dostatočne viazané na všeobecné zásady [§ 4 ods. 1 písm. a) a § 23 ods. 4 a 5 návrhu zákona], ktoré sa pri zákrokoch musia dodržiavať,

6. pri osobách vo veku 15 až 18 rokov nie je dôvod uplatňovať vo všeobecnosti osobitné obmedzenia.